MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester

1. BAGGRUND

- Den 30. maj 2000 vedtog Kommissionen et forslag til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester [1]. Forslaget blev oversendt til Europa-Parlamentet og Rådet den 14. juli 2000.

[1] KOM(2000) 319 endelig, EFT C 337 af 28.11.2000.

- Det Økonomiske og Sociale Udvalg afgav udtalelse om forslaget på sit 337. plenarmøde den 29. november 2000 [2].

[2] EFT C 116 af 20.4.2001, s. 99 - 105.

- Regionsudvalget afgav udtalelse om forslaget på sit 36. plenarmøde den 4. december 2000 [3].

[3] EFT C 144 af 16.5.2001, s. 20.

- Europa-Parlamentet vedtog på sit plenarmøde den 14. december 2000 en lovgivningsmæssig beslutning [4] med dets udtalelse om Kommissionens forslag.

[4] EFT C 232 af 17.8.2001, s. 287.

- Den 21. marts 2001 vedtog Kommissionen et ændret forslag [5] i lyset af Europa-Parlamentets, Det Økonomiske og Sociale Udvalgs og Regionsudvalgets udtalelser.

[5] KOM(2001) 109 endelig, EFT C 180 E af 26.6.2001, s. 291 - 300.

- Den 6. december 2001 fastlagde Rådet en fælles holdning [6] (ved kvalificeret flertal), som er emnet for denne meddelelse.

[6] Endnu ikke offentliggjort i EFT.

2. FORMÅLET MED KOMMISSIONENS FORSLAG

Formålet med direktivet er at efterkomme den bestemmelse i direktiv 97/67/EF, der siger, at der skal ske en yderligere gradvis og kontrolleret åbning af postmarkedet pr. 1. januar 2003, at fastsætte en tidsplan for denne yderligere åbning og at regulere forskellige spørgsmål med henblik på at sikre, at det indre marked for posttjenester fungerer gnidningsløst.

3. BEMÆRKNINGER TIL DEN FÆLLES HOLDNING

3.1 Generelle bemærkninger

3.1.1 Rådets fælles holdning bevarer essensen i Kommissionens ændrede forslag (i det følgende benævnt "forslaget"). I den fælles holdning lægges en klar linje hen imod virkeliggørelsen af det indre marked for posttjenester gennem en gradvis og kontrolleret liberalisering af disse tjenester kombineret med fortsat tilstedeværelse af befordringspligttjenester på et højt kvalitetsniveau. Den foreslåede åbning ligger tæt op ad den, Kommissionen har foreslået, men fristen er længere. Bestemmelserne i den fælles holdning med hensyn til et afgørende skridt hen imod en fuldstændig virkeliggørelse af det indre marked for posttjenester tager hensyn til både Kommissionens initiativret og Europa-Parlamentets og Rådets beføjelser som led i den fælles beslutningsprocedure.

Kommissionen er derfor enig i Rådets ændringer og finder, at de vil bidrage til at forbedre kvaliteten og indholdet af retsakten.

3.1.2 I den fælles holdning tages der i fuldt omfang hensyn til de ændringsforslag, som Europa-Parlamentet vedtog ved førstebehandlingen, og som er blevet accepteret af Kommissionen. Med undtagelse af et indgår alle de af Europa-Parlamentets ændringsforslag, som Kommissionen medtog i sit ændrede forslag, i den fælles holdning. Den fælles holdning går endda et skridt videre ved at medtage Europa-Parlamentets holdning vedrørende definitionen af særtjenester.

3.1.3 De vigtigste ændringer i den fælles holdning i forhold til forslaget behandles mere indgående nedenfor.

3.2 Europa-Parlamentets ændringsforslag

De af Europa-Parlamentets ændringsforslag, som indgår i forslaget (ændringsforslag 2, 6, 7, 24, 28, 29, 32, 39, 41, 58 og delvis 46) har til formål:

- at understrege Fællesskabets samfundsmæssige opgaver - nærmere bestemt et højt beskæftigelsesniveau og et højt socialt beskyttelsesniveau

- at understrege fordelene ved øget konkurrenceevne

- at understrege, at hver medlemsstat selv fastsætter standarderne og kvalitetsniveauet for befordringspligten

- at styrke de nationale forvaltningsmyndigheders rolle

- at udbygge kravene i forbindelse med klageproceduren til gavn for forbrugerne

- at forbedre udformningen eller placeringen af eksisterende ændringer.

Alle de ændringsforslag, som Parlamentet har fremsat, og som Kommissionen har accepteret i sit forslag, indgår med undtagelse af et i den fælles holdning. Kommissionen har noteret, at et af Parlamentets ændringsforslag (ændringsforslag 32), som ellers var medtaget i det ændrede forslag, ikke indgår i den fælles holdning. Kommissionen kan acceptere dette.

3.3 Andre ændringer foretaget af Rådet i den fælles holdning

3.3.1 Definition af særtjenester

Forslaget indeholdt en definition af "særtjenester", dvs. tjenester, som klart adskiller sig fra befordringspligttjenester, og som giver visse ekstra fordele. Formålet med forslaget var at give disse tjenester et mere præcist juridisk indhold, idet det eksisterende direktiv 97/67/EF ikke indeholder nogen definition på dem ud over det princip, at nye tjenester falder uden for eneretsområdet (betragtning 18 og 21).

Den fælles holdning indeholder ikke nogen definition på særtjenester. Den fælles holdning adskiller sig på dette punkt fra forslaget, men er i fuld overensstemmelse med Europa-Parlamentets holdning.

Det har vist sig at være kontroversielt at fastlægge en definition på sådanne tjenester, som både er meget forskelligartede og i stadig udvikling, specielt nu da der stadig opstår mange særtjenester. Selv om den fælles holdning ikke forbedrer den juridiske klarhed i direktivet (der vil ske en yderligere præcisering gennem direktivets anvendelse fra sag til sag), bevarer det dog de eksisterende markedsmuligheder.

Kommissionen kan tilslutte sig den fælles holdning på dette punkt.

3.3.2 Liberalisering af udgående grænseoverskridende post

Ifølge forslaget skulle udgående grænseoverskridende post åbnes for konkurrence pr. 1. januar 2003.

I den fælles holdning fastholdes dette princip. Der indføres dog den mulighed, at medlemsstaterne fortsat kan give eneret på disse tjenester, hvis det er nødvendigt af hensyn til befordringspligten. I den fælles holdning bibeholdes hovedindholdet i forslaget, og der tages hensyn til Europa-Parlamentets synspunkt, der gik ud på, at der fortsat skulle kunne gives eneret på udgående grænseoverskridende post, hvis det var nødvendigt af hensyn til befordringspligten.

De betingelser, der i den fælles holdning er fastlagt med hensyn til mulige undtagelser, er rimelige og tilstrækkelige.

Kommissionen kan tilslutte sig den fælles holdning på dette punkt.

3.3.3 Første skridt i retning af yderligere liberalisering af posttjenester

I henhold til forslaget skulle der ske en nedsættelse af vægt- og prisgrænserne på eneretsområdet, nemlig fra 350 g/5 gange taksten for en brevforsendelse på første vægtsats i den hurtigste standardkategori til 50 g/2,5 gange standardtaksten pr. 1. januar 2003. Ideen i forslaget var, at de næste skridt i markedsåbningen skulle udgøre en gradvis og kontrolleret liberalisering, som var stor nok til at sikre, at der kunne blive reel konkurrence på markedet (en vægtgrænse på 50 g vil åbne 16 % af de indtægter, som de befordringspligtige virksomheder har fra posttjenester, for konkurrence).

I den fælles holdning fastholdes det princip, at de næste faser af markedsåbningen bør være så omfattende, at der rent faktisk bliver konkurrence (dvs. 50 g/2,5 gange standardtaksten), men ifølge den fælles holdning skal markedsåbningen finde sted i to omgange, således at den bliver mere gradvis og kontrolleret:

- 2003: nedsættelse af grænserne til 100 g/3 gange standardtaksten

- 2006: nedsættelse af grænserne til 50 g/2,5 gange standardtaksten.

Den fælles holdning er på dette punkt et kompromis mellem forslaget og Parlamentets holdning (150 g i 2003). Kommissionen kan tilslutte sig den fælles holdning på dette punkt.

3.3.4 Afgørende skridt i retning af gennemførelsen af det indre marked for posttjenester

I henhold til forslaget skulle det næste skridt i retning af markedsåbning finde sted den 1. januar 2007. Dette skridt skulle vedtages af Europa-Parlamentet og Rådet ved hjælp af den fælles beslutningsprocedure og finde sted efter en gennemgang af sektoren, hvor der fokuseres på behovet for at sikre opfyldelsen af befordringspligten på et konkurrencepræget marked.

I den fælles holdning fastholdes det princip, at der efter nedsættelsen af vægtgrænsen til 50 g i 2006 skal finde en yderligere markedsåbning sted (et afgørende skridt), og den gennemførelsesproces, som er indeholdt i den fælles holdning, ligger tæt op ad den, som er nævnt i forslaget. I henhold til den fælles holdning skal Kommissionen gennemføre en undersøgelse, som for hver medlemsstat skal give oplysninger om virkningen på befordringspligttjenesterne af en fuldstændig gennemførelse af det indre marked for posttjenester i 2009. Ud fra undersøgelsens konklusioner skal Kommissionen udarbejde en rapport med et forslag, der i påkommende tilfælde skal bekræfte 2009 som tidspunktet for den fuldstændige gennemførelse af det indre marked for posttjenester eller et yderligere skridt i lyset af konklusionerne af undersøgelsen.

I den fælles holdning fastholdes principperne i forslaget:

- fortsættelse af den gradvise og kontrollerede liberalisering efter nedsættelsen af vægtgrænsen til 50 g, således at det indre marked for posttjenester kan gennemføres

- fælles beslutningsprocedure baseret på Kommissionens forslag efter en undersøgelse, der skal fastslå virkningen på befordringspligttjenesterne af den fuldstændige gennemførelse af det indre marked for posttjenester.

Tidsplanen for dette afgørende skridt er to år længere end fastsat i forslaget. Det skyldes udsættelsen af de indledende skridt, hvor vægtgrænsen nedsættes til 50 g, med tre år. Dette anses dog ikke for at være en væsentlig forsinkelse i den store sammenhæng. Kommissionen kan derfor tilslutte sig den fælles holdning på dette punkt.

3.3.5 De nationale forvaltningsmyndigheders opgaver (artikel 22)

Den fælles holdning indeholder en tilføjelse til artikel 22 i direktiv 97/67/EF. Tilføjelsen indebærer, at de nationale forvaltningsmyndigheder om nødvendigt skal kunne gennemføre kontrol og særlige procedurer for at sikre, at grænserne for eneretsområdet respekteres.

Disse bestemmelser definerer mere præcist og i overensstemmelse med Europa-Parlamentets ændringsforslag de nationale forvaltningsmyndigheders rolle, specielt deres rolle med henblik på at sikre, at befordringspligten opfyldes. Kommissionen kan derfor tilslutte sig den fælles holdning på dette punkt.

3.3.6 Direktivets gyldighedsperiode (artikel 27)

Ifølge forslaget skulle direktivets gyldighedsperiode udløbe den 31. december 2006 (dvs. dagen før gennemførelsen af de næste markedsåbningsforanstaltninger) i stedet for den 31. december 2004 som i det nuværende direktiv. Forslaget byggede på det princip, der også er indeholdt i det nuværende postdirektiv, at tidspunktet for udløbet af direktivets gyldighedsperiode skulle ligge tæt på den forventede dato for den sidste fase af markedsåbningen, idet der træffes beslutning herom ved den fælles beslutningsprocedure.

I den fælles holdning fastholdes dette princip, idet den af Kommissionen foreslåede dato blot ændres, således at den svarer til den ændrede tidsplan i den fælles holdning. I henhold til den fælles holdning skal datoen i artikel 27 ændres til den 31. december 2008 (dvs. dagen før, det afgørende skridt finder sted).

I den fælles holdning fastslås det også, at godkendelsesprocedurerne i medlemsstaterne i overensstemmelse med bestemmelserne i det nuværende direktiv (artikel 9, stk. 2) ikke berøres af denne dato. Kommissionen kan tilslutte sig den fælles holdning på dette punkt.

4. KONKLUSION

Kommissionen er af den opfattelse, at den fælles holdning bevarer essensen i forslaget og tager hensyn til Europa-Parlamentets holdning, idet samtlige de ændringsforslag, som Kommissionen accepterede og indarbejdede i sit forslag, med undtagelse af et indgår i den fælles holdning.

Kommissionen kan anbefale Europa-Parlamentet at godkende den fælles holdning.